ད་པར་རྒྱུད་ནས་གསུངས་པའི་བསྐྱེད་ཆོག་ཚང་བ། རང་འབྲས་ཀྱི་ཁྱད་པར་སྔགས་ཀྱི་ནུས་པ། ངོ་བོའི་ཁྱད་པར་ཞུ་བདེ་དང་སྟོང་ཉིད་ཀྱི་རང་བཞིན། བྱེད་ལས་ཀྱི་ཁྱད་པར་དག་རྫོགས་སྨིན་གསུམ་ཚང་བའོ། །རྫོགས་རིམ་གྱི་མཚན་ཉིད། ཞུ་བདེ་དང་མཚུངས་ལྡན་དུ་གྱུར་པ་ཁྱད་པར་གསུམ་ལྡན་བཅོས་མིན་གྱི་ལྷ་སྐུ་སྣང་སྟོང་མི་བརྟན་པར་གྱུར་པ་རྒྱུའི་རྫོགས་རིམ་གྱི་དང་། དེ་བརྟན་པར་གྱུར་པ་འབྲས་བུའི་རྫོགས་རིམ་གྱི་མཚན་ཉིད་དོ། །རྫོགས་རིམ་རྒྱུད་ལ་སྐྱེས་ཟིན་ནས་བསྐྱེད་རིམ་ལ་བསླབ་མི་དགོས་པའི་ཕྱིར་རོ། །འཕགས་ལམ་གྱི་དུས་ཀྱི་བསྐྱེད་རིམ་མི་འབྱུང་ལ། རྫོགས་རིམ་ལ་སློབ་པ་དང་མི་སློབ་པའི་ཡེ་ཤེས་གཉིས་ལས། དང་པོའི་མཚན་ཉིད། འཕགས་རྒྱུད་ཀྱི་ཡེ་ཤེས་གང་ཞིག །ཞུ་བདེ་དང་མཚུངས་ལྡན་དུ་གྱུར་པའི་ལྷ་སྐུ་ཁ་སྦྱོར། གཉིས་པ་ནི། དག་པ་གཉིས་ལྡན་གྱི་ཡེ་ཤེས་མཐར་ཐུག་གང་ཞིག །ཁ་སྦྱོར་ལ་སོགས་པའི་ཡན་ལག་བདུན་ལྡན་ཏེ། ལོངས་སྤྱོད་རྫོགས་དང་ཁ་སྦྱོར་བདེ་ཆེན་རང་བཞིན་མེད། སྙིང་རྗེས་ཡོངས་གང་རྒྱུན་མི་ཆད་དང་འགོག་པ་མེད། ཅེས་པའི་དོན་དེ་བ་ཙནྡྲས་ལོངས་སྤྱོད་རྫོགས་པ་ནི་རྣམ་པ་ཐམས་ཅད་པའོ། །ཁ་སྦྱོར་ནི་སྟོང་ཉིད་སྙིང་རྗེ་ཟུང་འཇུག་གོ། །བདེ་ཆེན་ནི་གཟུང་འཛིན་གྱི་རྟོག་པ་མེད་པའོ། །རང་བཞིན་མེད་པ་ནི་སྐྱེ་བ་མེད་པའོ། །སྙིང་རྗེས་ཡོངས་གང་ནི་མི་འགྱུར་བདེ་བའོ། །རྒྱུན་མི་ཆད་པ་ནི་རྒྱུན་གྱིས་རྟག་པའོ། །འགོག་པ་མེད་པ་ནི་ཆད་པ་མེད་པའོ། །ཞེས་བཤད་དོ། །དེ་ཡང་འབྲས་བུའི་རྫོགས་རིམ་ཡིན་ན། གཞི་ལམ་འབྲས་གསུམ་གྱི་ཟླས་ཕྱེ་བའི་འབྲས་བུ་ཡིན་པས་མ་ཁྱབ་སྟེ། འཕགས་པ་སློབ་པ་རྣམས་དང་། ཡེ་ཤེས་ཀྱི་སྐུ་འགྲུབ་པའི་སོ་སྐྱེའི་ལམ་གྱི་རྫོགས་རིམ་དེ་འབྲས་བུའི་རྫོགས་རིམ་ཡིན་པའི་ཕྱིར་རོ། །གཉིས་པ་ནི། དེ་ལ་བསྐྱེད་རིམ་ནི། སྦྱང་བྱ་འཁོར་བའི་ཆོས་སྣ་ཚོགས་པར་སྣང་བ་འདི་དག་སྲིད་པར་སྐྱེ་བ་བླངས་པ་ལ་བརྟེན་ནས་འཆར་བས་འཁོར་བའི་ཆོས་ཀྱི་གཙོ་བོ་སྐྱེ་གནས་བཞིའི་བག་ཆགས་སྦྱོང་བ་དང་བསྟུན་ནས། བསྐྱེད་རིམ་སྒོམ་ཚུལ་བཞི་སྟེ། སྒྱུ་འཕྲུལ་དྲྭ་བ་ལས། སྐྱེ་གནས་བཞི་པོ་དག་བྱའི་ཕྱིར། །བསྐྱེད་པའི་དེ་བཞིན་རྣམ་པ་བཞི། །སྤྲོས་ཅན་སྤྲོས་དང་སྤྲོས་པ་མེད། །ཤིན་ཏུ་སྤྲོས་པ་མེད་བཞིའོ། །ཞེས་སོ། །རྫོགས་རིམ་ནི་ཐབས་ལམ་སྟེང་འོག་གི་སྒོ་ལ་བརྟེན་པ་ལ་སོགས་པ་རྣམས། ལྔ་པ་སྐྱོན་ནི། ཏིང་འཛིན་མེད་ན་ལྟ་བའི་གོ་ཡུལ་བཟང་ཀྱང་འགྲུབ་པར་མི་འགྱུར་ཏེ། ལམ་རིམ་ལས། གལ་ཏེ་ཏིང་འཛིན་འདི་མེད་ན། །རྒྱ་མཚོ་འཇིངས་ཀྱི་ཕ་བོང་ལྟར། །བསྐལ་པར་ལམ་ལ་འབུངས་བྱས་ཀྱང་། །དོན་མེད་སྙིང་པོ་བསྐམ་པ་ཡིན། །ཞེས་སོ། །དྲུག་པ་ཡོན་ཏན་ནི། བསྒྲུབ་བྱ་གང་ཡང་ཏིང་ངེ་འཛིན་གྱིས་འགྲུབ་པའི་ཕྱིར་ཏེ། རིན་ཆེན་དྲྭ་བ་ལས། བསྒྲུབ་པའི་གཙོར་ནི་ཏིང་འཛིན་པས། །ཏིང་འཛིན་འདི་ཡིས་ཕྱེད་པར་འགྱུར། །ཞེས་གསུངས་པའི་ཕྱིར་རོ། །དགུ་པ་གནས་སུ་སྟོབ་པ་མཆོད་པ་དྲུག་ལས། དང་པོ་དགོས་ཆེད་ནི། གཞན་སེལ་སྒྲིབ་པ་འབྱངས་ཞིང་ཉམས་ཆག་སྐོང་། དོན་གཉེར་ལྷ་མཉེས་པས་ཚོགས་རྫོགས་ཤིང་ལས་དང་དངོས་གྲུབ་སོགས་བདག་གཞན་གྱི་དོན་འགྲུབ་པའི་ཕྱིར་ཏེ། ཐུགས་ཐིག་ལས། བདག་གཞན་དོན་རྗོགས་མཉེས་སྐོང་བ། །ཞེས་དང་། ཁོག་གཞུང་ལས། ཚོགས་གཉིས་རྫོགས་ཕྱིར་མཆོད་པ་སྟེ། །ཞེས་སོ། །གཉིས་པ་ངོ་བོའི་མཚན་ཉིད་ནི། བཀུར་བྱའི་ཡུལ་དུ་གྱུར་པ་རྣམས་སྒོ་གསུམ་གྱིས་བཀུར་ཞིང་། ཡོ་བྱད་སྟོབས་པའི་སྒོ་ནས་ཀྱང་མཉེས་བྱེད་པའི་རིགས་གནས་ཏེ། ཐུགས་ཐིག་ལས། བྱ་བྱེད་བྱ་བ་བྱེད་འདུས་པས། །དགྱེས་ཚིམ་འགྱུར་བའི་དངོས་པོ་ཉིད། །ཅེས་སོ། །གསུམ་པ་སྒྲ་དོན་ནི། པཱུ་ཛའི་སྒྲ་ལས་མཆོད་པ་སྟེ། དགེ་ལས་ཐམས་ཅད་ཀྱི་སྔོན་དུ་འགྲོ་བའི་ཕྱིར་བསྐྱེད་པར་བྱེད་པའི་དོན་དང་། ཡང་དང་ཡང་དུ་དགྱེས་པ་བསྐྱེད་པ་དང་། བཀུར་བའི་དོན་གྱི་གནས་སུ་སྟོབ་པའི་ཕྱིར་མཆོད་པའོ། །དེའང་ཁོག་གཞུང་ལས། གནས་སུ་སྟོབ་ཕྱིར་མཆོད་པ་སྟེ། །ཞེས་སོ། །བཞི་པ་རྣམ་གྲངས་ལ། དམིགས་ཡུལ་ཞིང་གི་དང་། ཡོངས་སུ་བསྔོ་བའི་དང་འབྲས་བུ་ལ་དམིགས་པའི་དང་། དངོས་པོའི་བྱེ་བྲག་གོ། །དང་པོ་གསུམ་ནི་རིམ་པར་འཕགས་པ་མཆོད་པ་དང་། ཐར་པའི་རྒྱུར་འགྱུར་བའི་མཆོད་པ་རྣམས་ནི་འཇིག་རྟེན་ལས་འདས་པ་སྟེ། དེ་ལས་གཞན་པ་རྣམས་ནི་འཇིག་རྟེན་པའོ། །བཞི་པ་དངོས་པོའི་བྱེ་བྲག་ནི་བསམ་གྱིས་མི་ཁྱབ་ཀྱང་། མདོར་བསྡུས་ཞི་ཁྲོའི་མཆོད་པ་བཅུ་བཞི་སྡོམས་སུ་སྟོན་ན། གུས་པས་ཕྱག་དང་ཕྱག་རྒྱ་གར། །ཀུན་མཚན་ཞབས་བསིལ་བཞི་བསྣོལ་ཏེ། །བདུད་རྩི་གཏོར་མ་གསང་བསྣན་དང་། །ལྷག་པ་ཏིང་འཛིན་སྒྲོལ་དང་སྦྱོར། །འདོད་ཡོན་རོལ་མོ་གླུ་ཡེ་ཤེས། །ཞེས་གསུངས་ཤིང་། དེ་རྣམས་ཇི་ལྟར་འབུད་ཚུལ་ཀྱང་། །ཧེ་རུ་ཀ་འདུས་པ་ལས། རྡོ་རྗེ་ལྷ་མོ་རབ་མཛེས་མ། །སོ་སོའི་ཡོ་བྱད་རབ་ཐོགས་ནས། །ནམ་མཁའ་ཁྱབ་པར་རབ་སྤྲུལ་ཞིང་། །ཡོ་བྱད་རང་ལུས་ཐིམ་པ་མཆོད། །ཅེས་སོ། །ལྔ་པ་སྐྱོན་ནི། འཆད་འགྱུར་གྱི་ཡོན་ཏན་ལས་ལྡོག་པ་སྟེ། ཐུགས་ཐིག་ལས། དེ་ལས་བཟློག་དང་མི་སྐོངས་གཡེལ། །ཉམས་ཆག་མཐུ་བྱིན་བྲལ་བར་འགྱུར། །ཞེས་སོ། །དྲུག་པ་ཡོན་ཏན་ནི། དགོས་ཆེད་དུ་བསྟན་པའི་རྗེས་སུ་འགྲོ་བ་སྟེ། ཁོག་གཞུང་ལ། ཐུན་མོང་ཁྱད་པར་ཡོན་ཏན་ལྡན། །ཞེས་གསུངས་པའི་ཕྱིར་རོ། །བཅུ་པ་འཆིང་བཟློག་སྔགས་དང་ཕྱག་རྒྱ་ལ་དྲུག་ལས། དང་པོ་དགོས་ཆེད་ནི། སྒྲིབ་གཉིས་སྦྱོངས་ཤིང་། ཏིང་ངེ་འཛིན་གྱི་སྟོངས་སུ་གྱུར་པ་ལས་དང་དངོས་གྲུབ་ཐོབ་པར་བྱེད་པའི་ནུས་པ་བསྐྱེད་པ་སྟེ། ཐུགས་ཐིག་ལས། སྦྱང་ཞིང་ཉེ་བར་བསྐྱེད་པ་དང། །ཐོབ་བྱ་ལྔ་པོ་རྫོགས་བྱའི་ཕྱིར། །ཞེས་སོ། །གཉིས་པ་ངོ་བོ་ལ་གཉིས་ལས། དང་པོ་སྔགས་ཀྱི་ངོ་བོའམ་མཚན་ཉིད་ནི། ཐབས་ཤེས་ཀྱི་ཡི་གེ་འདུས་ཤིང་གྲུབ་པ་བཞིས་བྱིན་གྱིས་བརློབས་པས་མཐུ་ཅན་དུ་གྱུར་པའི་རིགས་གནས་ཏེ། ཐུགས་ཐིག་ལས། ཡི་གེ་འདུས་པ་གྲུབ་པ་བཞི། །མཐུ་ཅན་རེད་པ་གང་ཡིན་པ། །ཞེས་སོ། །ཕྱག་རྒྱའི་མཚན་ཉིད་ནི། རིག་པ་ཕྱག་རྒྱ་བཞི་རྫོགས་ཀྱི་ལྷའི་སྐུར་བསལ་བ་ལས་མི་འདའ་བའི་རིགས་གནས། དེའང་ཐུགས་ཐིག་ལས། བཞི་རྫོགས་ཉིད་ལས་མི་འདའ་བ། །གང་ལ་སྣང་བ་དེ་ངོ་བོ། །ཞེས་སོ། །གསུམ་པ་སྒྲ་དོན་ལ། སྔགས་ནི་མཏྟྲའི་སྒྲ་ལས། མ་ན་ནི་ཡིད་དམ་ཤེས་པ། །ཏྲ་ཡ་ནི་སྐྱོབ་པའི་དཔུང་གཉེན་ལ་འཇུག་པས། ཡིད་ཤེས་བདེ་མྱུར་དུ་སྐྱོབ་ཅིང་བྱིན་རླབས་འབྱུང་བའི་ཕྱིར་སྔགས་ཏེ། ཡེ་ཤེས་སྙིང་པོ་ལས། མན་ནི་ཡིད་ཅེས་བྱ་བ་སྟེ། །ཏྲ་ནི་སྐྱོབ་པ་ཉིད་དུ་བཤད། །ཅེས་སོ། །ཕྱག་རྒྱ་ནི། མུ་ཏྲའི་སྒྲ་ལས་མཚན་མའི་དོན་ཏེ། འདོགས་ཤིང་མཚོན་པར་བྱེད་པའམ། །རྒྱས་བཏབ་པ་ལས་འདའ་བར་དཀའ་བའི་ཕྱིར་ཕྱག་རྒྱ་ཞེས་བྱའོ། །དེའང་འདི་ཉིད་ལས། སྙིང་པོའི་ཕྱག་རྒྱ་འདའ་དཀའོ། །ཞེས་དང་། རྒྱས་པ་ལས། འདའ་དཀའ་ཇི་བཞིན་མི་ཤིགས་པའི། །རྒྱལ་པོའི་ཕྱག་རྒྱ་མཆོག་གི་གནས། །བདག་ཉིད་ཆེན་པོའི་མཚན་མའི་གཟུགས། །ཕྱག་རྒྱ་ཞེས་ནི་བསྒྲགས་པ་ཡིན། །ཞེས་སོ། །བཞི་པ་རྣམ་གྲངས་ལ། སྔགས་དང་། ཕྱག་རྒྱ་གཉིས་ལས། དང་པོ་ལ། སྤྱི་དང་བྱེ་བྲག་གོ། །དང་པོ་སྤྱིར་སྔགས་ལ་གསང་སྔགས། རིགས་སྔགས། གཟུངས་སྔགས་དང་གསུམ། དེ་ཡང་ཐབས་ཤེས་ཀྱི་བདག་ཉིད། དེའི་སྒོ་ཡིག་འབྲུར་སྣང་བས་གསང་སྔགས་ཏེ་ངག་ཏུ་བརྗོད་པར་བྱེད་པ་དང་བཅས་ཤིང་ཤེས་སྐྱོབ་ཀྱིས་ལོག་རྟོག་གི་གཉེན་པོར་གྱུར་པ་ནི་གསང་སྔགས། ཤེས་རབ་ཡེ་ཤེས་ཀྱི་བདག་ཉིད་དངོས་པོའི་དོན་རིག་པར་བྱེད་པའི་ལས་ཀྱི་མ་རྟོགས་པའི་གཉེན་པོར་གྱུར་པ་ནི་རིག་སྔགས། དྲན་པ་དང་ཤེས་རབ་ཀྱི་བདག་ཉིད་ཆོས་ཀྱི་ཚིག་དོན་མི་བརྗེད་པར་འཛིན་པའི་ལས་ཀྱིས་དྲན་ཉམས་ཀྱི་གཉེན་པོར་གྱུར་པ་ནི། གཟུགས་སྔགས་ཏེ། འདི་གསུམ་གྱི་རྟགས་ཀྱང་། དང་པོ་ལྷ་ཕོའི་དབྱིབས་དང་། ཕྱི་མ་གཉིས་ལྷ་མོའི་གཟུགས་སུ་བཞུགས་ཞེས་འབྱུང་ངོ་། །གཉིས་པ་བྱེ་བྲག་ཏུ་གསང་སྔགས་ཀྱི་སྒོར་གྱུར་པའི་སྔགས་ལ། གསལ་བཀྲ་ལས། རྩ་བ་བསྐྱེད་དང་ལས་སྔགས་དང་། །ཞེས་སོ། །གཉིས་པ་ཕྱག་རྒྱ་ལའང་། རང་བཞིན་གྱི། ལྟ་བའི། ལྷག་པ་ཏིང་ངེ་འཛིན་གྱི་ཕྱག་རྒྱ་དང་གསུམ་ལས། དང་པོ་ནི། རྟོག་ཚོགས་ཐམས་ཅད་སྒྱུ་དྲའི་དཀྱིལ་འཁོར་དུ་ཡེ་ནས་རྫོགས་པ་སྟེ། འདི་ཉིད་ལས། སྒྱུ་འཕྲུལ་དྲྭ་བས་མངོན་རྫོགས་པའི། །ཐམས་ཅད་བྱང་ཆུབ་མཆོག་གི་རྒྱ། །ཞེས་སོ། །གཉིས་པ་ནི། ལྟ་བ་ཕྱག་རྒྱ་ཆེན་པོས་ཐ་མལ་གྱི་རྟོག་པ་ལ་རྒྱས་འདེབས་པར་བྱེད་པ་སྟེ། འདི་ཉིད་ལས། ཕྱག་རྒྱ་ཆེན་པོའི་ཚོགས་མཆོག་ནི། །ཐབས་དང་ཤེས་རབ་ལྡན་འབྱོར་ན། །མ་བསྐྱེད་མ་བསྒུལ་ཐམས་ཅད་ཀྱང་། །ཕྱག་རྒྱ་ཆེན་པོའི་ངང་དུ་གནས། །ཞེས་སོ། །གསུམ་པ་ནི། ཞི་ཁྲོའི་ལྷ་ཚོགས་གང་བསྒོམ་ཡང་། །ཕྱག་རྒྱ་བཞི་ལྡན་ནི། བདུན་ལྡན་དུ་བསྒོམ་པ་སྟེ། གསལ་བཀྲ་ལས། དམ་ཚིག་ལས་དང་ཆོས་དང་ནི། །སྐུ་ཉིད་ཕྱག་རྒྱ་ཆེན་པོ་བཞི། །ཞེས་སོ། །ལྔ་པ་སྐྱོན་ནི། སྔགས་དང་ཕྱག་རྒྱ་སྤངས་ན་གསུང་གི་དམ་ཚིག་ཉམས་པས་ཕུང་ཞིང་འབྲས་བུ་མེད་པར་འགྱུར་ཏེ། ཐུགས་ཐིག་ལས། རལ་གྲིའི་སོ་ལ་བཟུང་ཉེས་ལྟར། །ནན་ཏན་མེད་པའི་གསང་སྔགས་པ། །ཕུང་ཞིང་འབྲས་བུ་མེད་པར་འགྱུར། །ཞེས་སོ། །དྲུག་པ་ཡོན་ཏན་ནི། དེ་ཉིད་ལས། སྔགས་དང་ཕྱག་རྒྱ་རབ་བརྟན་ན། །དངོས་གྲུབ་ཡ་མཚན་ཆེན་པོར་འགྱུར། །ཡིད་ལ་བསམ་པ་ཐམས་ཅད་འགྲུབ། །ཅེས་གསུངས་སོ། །ལམ་གྱི་ཆ་རྐྱེན་དངོས་བཅུ་བཤད་ཟིན་ཏོ། །བཞི་པ་རྒྱུད་ཀྱི་དགོས་འབྲེལ་ནི་གོ་སླའོ། །ལྔ་པ་གདམས་གཏད་ནི། འཁོར་རྣམས་ལ་ཟབ་མོའི་རྒྱུད་གཅེས་སྤྲས་ཀྱི་སྒོ་ནས་གདམས་ཤིང་བསྟན་པའི་སྙིང་པོ་དེ་དར་ཞིང་མི་ནུབ་པར་བྱ་བའི་ཕྱིར་གཏད་པ་སྟེ། རྒྱས་པ་ལས། ང་ཡི་ཐུགས་ཀྱི་སྙིང་པོ་འདི། །ཕྱོགས་བཅུ་ཀུན་ཏུ་སྤེལ་བ་དང་། །དེ་ཡི་གཟུངས་ལ་གཏད་པ་ནི། །ཡིད་བཞིན་མཛོད་འབྱོར་དཀའ་ཡིས་གནས། །བསྟན་པ་འཛིན་པར་ནུས་པ་ལ། །གསང་བའི་སྙིང་པོ་མཆོག་ཏུ་གཏད། །ཅེས་གསུངས་པའི་ཕྱིར་རོ། །རེ་ཞིག་དེ་ཙམ་ཞུས་ནས། སྔོན་གྱི་མཁས་པ་རྣམས་ཀྱི་འགྲེལ་བཤད་རྣམས་སུ་བརྒལ་བརྟགས་ཀྱི་རིག་པ་ཕྲ་མོའི་བཤད་པ་མཛད་པ་མི་སྣང་བས་མཚན་ཉིད་ཀྱིས་མཚོན་བྱ་ལ་ཁྱབ་མ་ཁྱབ་ཀྱི་མཐའ་མ་ཆོད་ཅིང་། འགལ་བ་དང་མ་འབྲེལ་བ་དང་མ་རྟོགས་ལོག་རྟོག་སོགས་ཀྱི་སྐྱོན་མཁས་པའི་དབང་པོ་རྣམས་ཀྱིས་བཟོད་པར་བཞེས་ནས་ཉེས་སྐྱོན་དག་ལེགས་པར་འཆོས་འཚལ་ལོ། །ཤིན་ཏུ་རྙེད་དཀའ་གསང་ཆེན་རྡོ་རྗེའི་ཚིག །དང་པོའི་འགྲོ་ལ་རྟོག་གེ་རིག་པའི་ལུགས། །རྣམ་པར་ཕྱེ་འདི་དཔལ་ལྡན་རྒྱུད་རྒྱལ་གྱི། །གསང་ཆེན་ལམ་འདིར་འཇུག་ལ་ཕན་ཕྱིར་དང་། །ཁྱད་པར་སྐྱབས་མཆོག་བླ་ན་མེད་པ་གང་། །ཁྱབ་བདག་རྗེ་དྲུང་བཞད་པ་རྡོ་རྗེ་ལ། །མཁའ་འགྲོའི་གསང་ལུང་ཉིད་ཀྱིས་ལེགས་བསྐུལ་བའི། །བཀའ་ལུང་སྤྱི་བོར་ཕེབས་ཕྲལ་གུས་བཏུད་དེ། །སྔོན་རབས་མཁས་པའི་རྣམ་བཤད་དཔག་མེད་ལས། །བདག་ལྟས་དོན་གཞན་བརྗོད་པར་ནུས་མིན་ཀྱང་། །རྒྱུད་དོན་ཇི་བཞིན་འཆད་ལ་ཟླ་བྲལ་བ། །དཔལ་ལྡན་བླ་མ་གཏེར་བདག་གླིང་པ་དང་། །ངག་གི་དབང་ཕྱུག་ཆོས་དཔལ་རྒྱ་མཚོ་ཡི། །ཐུགས་མཚོར་འཁྱིལ་བའི་རྒྱུད་དོན་བདུད་རྩིའི་རྒྱུན། །དད་བརྩོན་རྔ་ཡབ་རྩེ་མོས་བཅུད་དུ་བླངས། །ཅུང་ཟད་མྱོང་འདི་བསྐལ་བ་བཟང་པོར་བྱས། །གསང་ཆེན་ཟབ་མོ་བྱིས་པའི་སྤྱོད་ཡུལ་མིན། །འོན་ཀྱང་དམ་པའི་གསུང་གི་བསྐུལ་བར་བརྟེན། །བླུན་པོས་ཚུལ་འདི་གྲོང་ཚིག་བརྗོད་པའི་གཏམ། །ཡི་གེར་སྤེལ་ལ་ནོངས་པ་གང་མཆིས་བཤགས། །འདི་ལས་རྣམ་དཀར་དགེ་བ་གང་ཐོབ་པ། །དེ་ཡིས་མཁའ་མཉམ་ལུས་ཅན་མ་ལུས་ཀུན། །རྨད་བྱུང་ལམ་གྱིས་དྲི་མ་སྤངས་སྦྱངས་ནས། །རང་བྱུང་ཡེ་ཤེས་མངོན་དུ་རྟོགས་པར་ཤོག །ཅེས་པ་འདི་ནི་སྐྱབས་ཀུན་འདུས་པའི་བདག་ཉིད་རྗེ་བླ་མ་བློ་བཟང་ཕྲིན་ལས་དབང་པོའི་མཚན། གཞན་ཁྱབ་བདག་རྗེ་དྲུང་བཞད་པ་རྡོ་རྗེ་ཞེས་སྙིགས་དུས་འགྲོ་བ་ཀུན་གྱི་འདྲེན་མཆོག་དམ་པར་གྱུར་པ་ལ། མཁའ་འགྲོའི་གསང་ལུང་དུ་འདི་ལྟར་བྱུང་སྟེ། ཧྲཱིཿ རྒྱུད་ཐམས་ཅད་ཀྱི་རྒྱལ་པོ་གསང་བ་སྙིང་པོ་ནི་དུས་གསུམ་གྱི་རྒྱལ་བའི་དགོངས་ཉམས་གཅིག་ཏུ་དྲིལ་བ་ཡིན་པས། དེ་ཉིད་འཆད་པ་དང་། བརྒལ་བརྟགས་ཀྱིས་གཏན་ལ་འབེབས་པ་སྨོན་ལམ་གྱི་མཐུ་གྲུབ་པ་ནི་ཆོས་ཀྱི་མཛོད་འཛིན་སྨིན་གྲོལ་གླིང་དུའོ། །དེ་བས་ན་དེར་དེ་བསྐུལ་བར་བྱའོ། །ཡང་ནས་ཡང་དུ་ཡིན་ནོ། །ཞེས་ལུང་བསྟན་པའི་དོན་བཞིན། འདི་ཉིད་ལ་རིགས་ལམ་ནས་དྲངས་པའི་བརྒལ་བརྟགས་ཀྱི་ཟིན་བྲིས་ཞིག་རྩོམ་པར་བགྱིས་ཤིག་ཅེས་པའི་བཀའ་ལུང་གནང་སྐྱེས་བཟང་པོ་དང་བཅས་སྤྱི་བོར་ཕེབས་ཕྲལ་དང་དུ་བླངས་ཏེ། མདོ་སྔགས་གཞུང་ལུགས་ཀྱི་ཚིག་དོན་ཅི་རིགས་བློ་ཡུལ་དུ་ལོངས་པའི་སྨིན་གླིང་གྲྭ་པའི་ཐ་ཤལ་བ་དགེ་སློང་དྷརྨ་ཀིརྟིས་རང་ལོ་ང་བདུན་པ་བསམ་གཏན་གྱི་ཐུན་བར་རྣམས་སུ་བརྩམ་པའི་བྱ་བ་ཞུགས་ཏེ། ཆུ་བྱི་ཧོར་ཟླ་གཉིས་པ་དབོ་ཟླ་བའི་དཀར་ཕྱོགས་ཀྱི་བཟང་པོའི་ཚེས་གཉིས་གཟའ་ཚེས་ཕུན་སུམ་ཚོགས་པ་རྗེ་བླ་མའི་དུས་དྲན་གྱི་མཆོད་པའི་ཉིན་རང་གི་གྲྭ་ཁང་དུ་གྲུབ་པར་བགྱིས་པ་དགེ་ལེགས་སུ་གྱུར་ཅིག །འདིས་ཀྱང་བསྟན་པ་རིན་པོ་ཆེ་དར་ཞིང་རྒྱས་པའི་རྒྱུར་གྱུར་ཤོག །དགེའོ། །སརྦ་དཱ་ཀ་ལྱཾ་བྷ་ཝནྟུ།། །།